《积雪》
宋代·郭印

一夜萧萧洒竹声，漏水未残天忽明。
初疑落月照东荣，树鸡乌鹊纷纷惊。
起来积雪烂中庭，窪隐污秽悉已平。
海水飞波上栋甍，万瓦堆盐一尺盈。
此身恍若游天京，银楼玉阙争峥嵘。
仙人想见冰霜清，园林草木皆瑶琼。
尊中有酒且细倾，农家活计在深耕，
明年岁事欣已成。且把赋馀养残龄，
天边日望陨欃枪。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。